በግድቡ ዙሪያ አለማቀፍ ጥናት የሚያደርገው ኩባንያ በቀጣይ ሳምንት በአዲስ አበባ ይፋ ይሆናል
– በታላቁ ህዳሴ ግድብ አካባቢያዊ ተጽእኖዎችና ሞዴል ዙሪያ የሚደረገውን ጥናት የሚያማክረውን ድርጅት በሚቀጥለው ሳምንት በአዲስ አበባ ይፋ ይሆናል።የግብፅ የግብፅ የውሃ ሃብትና መስኖ ሚኒሰትር ሆሳም ሞግሀዚ እንደገለጹት፥ ድርጅቱ የግብፅ የኢንቨስትመንት ጉባኤ ከተጠናቀቀ በኋላ በፈረንጆቹ ከመጋቢት 13 እስከ 15 ነው በአዲስ አበባ ይፋ የሚሆነው።የኢትዮጵያ ፣ የግብጽና የሱዳን የውሃ ሚኒስትሮች ባለፈው ነሃሴና መስከረም ወር ላይ በካርቱም እና በአዲስ አበባ ባደረጉት ውይይት በታላቁ የኢትዮጵያ ህዳሴ ግድብ ዙሪያ ሁለት ጥናቶች እንዲካሄዱ የተስማሙ ሲሆን፥  ለዚህም ከሶስቱም ሀገራት አራት አራት አባላት የሚሳተፉበትን ኮሚቴ ማቋቋማቸው ይታወሳል።ይህ ኮሚቴ አሁን ጥናቱን የሚያጠና አለማቀፍ ኩባንያን የመለየት ደረጃ ላይ እየደረሰ ነው።ጥናቶቹ የግድቡን የውሃ አያያዝና አለቃቀቅ /ሀይድሮሎጂ ሲሙሌሽን ሞዴል/ ላይ ያተኮረና ራሱ ግድቡ በታችኛው የተፋሰሱ ሀገራት ላይ ሊያመጣ የሚችለውን ማህበራዊና ኢኮኖሚያዊ ተጽእኖ ላይ የሚያተኩሩ ናቸው።ኢትዮጵያና ግብጽን የመጨረሻ መተማመን ላይ የማድረስ ተስፋ የተጣለባቸው ሁለቱን ጥናቶች ለማጥናት አራት አለማቀፍ አማካሪ ኩባንያዎች ሰነዶቻቸውን ለሶስትም ሀገራት የቴክኒክ ኮሚቴዎች አስገብተዋል።በዚህም መሰረት አገራቱ በተስማሙባቸው የመምረጫ መስፈርቶች መሰረት የሶስቱም አገራት የቴክኒክ ኮሚቴ አባላት ለየብቻ በየአገሮቻቸው  ለአስር ቀናት ያህል ግምገማ አካሂደዋል።ሀገራቱ ጥናቱን የሚያካሂደውን ድርጅት ለመምረጥ ካለፈው ሰኞ ጀምሮ በሱዳን ካርቱም እየመከሩ መሆኑም ይታወቃል።የጨረታ ሰነዳቸውን ካስገቡት ሁለት የፈረንሳይ አንድ የአውስትራሊያና አንድ የኔዘርላንድስ ድርጅቶች ውስጥ በአራት መሰረታዊ መሰፈርቶች መሰረት ለጥናቱ የሚሆን አማካሪ ይመረጣል ነው የተባለው።በሚቀጥለው ሳምንትም ጥናቱን የሚያደርገው አማካሪ ድርጅት እንደሚለይ ነው የተነገረው።በስምምነቱ መሰረት ጥናቱ ከስድስት ወር እስከ አንድ አመት ጊዜ ውስጥ ይጠናቀቃል።አገራቱ ጥናቱ በሚካሄድበት ጊዜና አማካሪዎቹ ሰራውን የሚያጠናቅቁበት የጊዜ ገደብ ለግምገማው ምን ያህል ነጥብ ያሰጣቸው በሚለው ዙሪያ ሰፊ ክርክር ማካሄዳቸው የሶስትዮሽ ድርድሩ ለሁለትና ሶስት ወራት ያህል መዘግየት ምክንያት መሆኑን ኤፍ.ቢ.ሲ ዘግቧል።